Dugoočekivani memoari bivšeg američkog predsjednika Clintona - 2004-06-21
Večeras u ponoć, u prvim minutama 22. juna, brojne knjižare u Americi - otvoriće svoja vrata da bi onim najnestrpljivijim prodala prve
O tome šta sve obuhvata njegova knjiga možda ćemo govoriti neki drugi put. Sada - samo o najškakljivijem i za masu najzanimljivijem poglavlju - onome koje se tiče afere sa pripravnicom Monicom Lewinski, koja je bivšeg predsjednika umalo koštala funkcije i braka.Prije nego što je iko mogao pročitati šta gospodin Clinton piše u knjizi koju je nazvao: MOJ ŽIVOT, u medije su procurili dijelovi njegovog priznanja da afera sa gospodjicom Lewinski predstavlja najtamniji period privatnog života, da je učinio to što je učinio - iz najgoreg mogućeg razloga - samo zato što je mogao, i da nimalo nije ponosan na to. Javnost voli da čuje o ovakvim temama, pogotovo kad se one tiču života poznatih i slavnih, te nije čudo da je - prije nego što se uopšte pojavila u knjižarama - autobiografija predsjednika Clintona prodata u više od 2 miliona primjeraka u pretplati i putem internet prodaje. Naslov bi svakako trebao da bude: Clinton objašnjava Monicu, u šali kaže istoričar Alan Lichtman. To se vjerovatno neće dogoditi i mi vjerovatno nećemo dobiti uvid iz prve ruke u sam skandal, ali ljudi ipak očekuju neke sočne detalje... Zar je i sada, 4 godine nakon svega, seksualni život Bila Clintona još uvijek širokoj javnosti interesantniji od njene realne današnjice? Ponovo Alan Lichtman: Sve to od čega smo bili preumorni krajem 2000. godine, ti beskonačni skandali, odjednom je, u ovo zlovoljno vrijeme Republikanizma - postalo svježe i interesantno i uzbudjujuće. Ljudi jednostavno hoće da čuju o seksualnom životu Billa Clintona. Jeste da je sve to staro već 4 godine, ali odjednom je sada, ponovo, novo i interesantno. Bill Clinton je, bez obzira da li ga volite ili mrzite - jedna zagonetna i fascinantna ličnost. Hoće li i kakav uticaj pojava ove knjige imati u izbornoj godini? Da li će, recimo, mediji - toliko koliko i slučaj gospodjice Lewinski - naširoko raspravljati o dijelu knjige u kojem se gospodin Clinton sjeća kako je novoizabranom predsjedniku Bushu rekao da najveću prijetnju nacionalnoj sigurnosti predstavljaju upravo Osama bin Laden i al-Qaida, našto je gospodin Bush nešto malo odgovorio i zatim, po svjedočenju gospodina Clintona - promijenio temu? I, konačno, kažu analitičari, ostaje pitanje hoće li ovi memoari pomoći ili odmoći demokratskom predsjedničkom kandidatu, senatoru Johnu Kerry-u? Velika je opasnost, naravno, da će Bill Clinton izgledati kao karizmatična rock zvijezda, dok bi, u poredjenju s njim, John Kerry izgledao kao suhoparni akademski profesor, upozorava istoričar Lichtman, premda iz štaba kampanje gospodina Kerry-a kažu da memoari bivšeg predsjednika Clintona demokratskoj kampanji mogu samo pomoći - jer oni će Amerikance, sve u svemu, upravo u trenutku kad treba da biraju predsjednika, podsjetiti na bolja i prosperitetnija vremena vladavine demokratskog predsjednika Clintona.